Na temelju odredbe članka 31. stavka 2., članka 31.a i članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) i članka 35. Statuta Grada Ivanić-Grada (Službeni glasnik, broj 02/14, 01/18, 03/20), Gradsko vijeće Grada Ivanić-Grada na svojoj \_\_\_\_\_ sjednici održanoj \_\_\_\_\_\_\_\_\_\_\_\_\_\_\_\_\_2021. godine donosi

**ODLUKU**

**O NAKNADAMA ZA RAD ČLANOVA GRADSKOG VIJEĆA I RADNIH TIJELA GRADSKOG VIJEĆA GRADA IVANIĆ-GRADA**

OPĆE ODREDBE

Članak 1.

Ovom odlukom određuju se novčane naknade i materijalni troškovi za predsjednika, potpredsjednika i druge članove Gradskog vijeća Grada Ivanić-Grada (dalje u tekstu: Gradsko vijeće) za rad na sjednicama Gradskog vijeća i sjednicama njezinih radnih tijela, kao i za druge osobe koje je Gradsko vijeće imenovalo u povjerenstva, savjete ili druga tijela koja osniva Gradsko vijeće te za osobe imenovane u radna, savjetodavna ili druga tijela koja nisu tijela Gradskog vijeća, a koje Gradsko vijeće imenuje na temelju posebnih propisa.

Članak 2.

Sredstva za novčane naknade iz članka 1. i članka 6. stavka 2. i sredstva za materijalne troškove iz članka 7. ove Odluke osiguravaju se u proračunu Grada Ivanić-Grada unutar razdjela upravnog tijela nadležnog za poslove Gradskog vijeća, izuzev troškova za koje je posebnim propisom drugačije određeno.

Članak 3.

Izrazi koji se koriste u ovoj Odluci, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

NAKNADE ZA RAD PREDSJEDNIKA I POTPREDSJEDNIKA GRADSKOG VIJEĆA

Članak 4.

(1) Predsjednik Gradskog vijeća ima pravo na naknadu za rad u Gradskom vijeću i njegovim radnim tijelima u ukupnom godišnjem neto iznosu od 15.000,00 kuna raspodijeljeno u dvanaest jednakih mjesečnih iznosa.

(2) Potpredsjednik Gradskog vijeća ima pravo na naknadu za rad u Gradskom vijeću i njegovim radnim tijelima u ukupnom godišnjem neto iznosu od 13.000,00 kuna raspodijeljeno u dvanaest jednakih mjesečnih iznosa.

NAKNADE ZA RAD ČLANU GRADSKOG VIJEĆA

Članak 5.

Član Gradskog vijeća ima pravo na naknadu za rad u Gradskom vijeću i njegovim radnim tijelima u ukupnom godišnjem neto iznosu od 10.000,00 kuna raspodijeljeno u dvanaest jednakih mjesečnih iznosa.

NAKNADE ZA RAD U RADNIM TIJELIMA OSOBI KOJA NIJE ČLAN

GRADKOG VIJEĆA

Članak 6.

(1) Zaposlenici upravnih tijela Grada Ivanić-Grada i zaposlenici u trgovačkim društvima u kojima Grad Ivanić-Grad ima dionice ili udjele, kao i zaposlenici u ustanovama kojima je Grad Ivanić-Grad osnivač nemaju pravo na naknadu za rad u povjerenstvu, savjetu ili drugom tijelu koje osniva Gradsko vijeće.

(2) Osoba koju je Gradsko vijeće imenovalo u povjerenstvo, savjet ili drugo tijelo koje osniva, a koja nije član Gradskog vijeća, niti je osoba iz stavka 1. ovog članka ima pravo na novčanu naknadu za rad u tijelu u koje je imenovana u neto iznosu od 260,00 kuna koji se isplaćuje po održanoj sjednici.

(3) Članu radnog, savjetodavnog ili drugog tijela koje nije tijelo Gradskog vijeća, a kojeg Gradsko vijeće imenuje na temelju posebnih propisa pripada naknada za rad i ostala materijalna prava u visini i pod uvjetima određenima posebnom odlukom gradonačelnika Grada Ivanić-Grada.

NAKNADA MATERIJALNIH TROŠKOVA

Članak 7.

(1) Materijalni troškovi koji se priznaju u visini i na način propisan ovom odlukom su:

1. troškovi prijevoza koje član Gradskog vijeća ima u obavljanju poslova za Gradsko vijeće, njegova radna tijela, povjerenstva, savjete ili druga tijela koja osniva Gradsko vijeće, gradonačelnik ili u obavljanju poslova mjesnog odbora;

2. troškovi za službena putovanja koji uključuju dnevnice, troškove smještaja u čvrstom objektu i stvarne troškove prijevoza;

3. troškovi za korištenje osobnog vozila za obavljanje službenih poslova;

(2) Svi troškovi iz stavka 1. ovog članka utvrđuju se sukladno važećim propisima.

TROŠKOVI PRIJEVOZA

Članak 8.

(1) Član Gradskog vijeća u obavljanju poslova za Gradsko vijeće, njegova radna tijela, povjerenstva, savjete ili druga tijela koja osniva Gradsko vijeće ima pravo na naknadu troškova prijevoza:

a) u visini i na način određen važećim propisima, pri čemu se udaljenost između mjesta u kojem se održava sjednica Gradskog vijeća, odnosno sjednica radnog tijela, povjerenstva savjeta ili drugog tijela koje osniva Gradsko vijeće i mjesta u kojem osoba ima adresu stanovanja utvrđuje prema planeru putovanja Hrvatskog autokluba kao najkraća ruta sa suvremenim kolničkim zastorom (asfaltom) na kojoj se ne plaća cestarina ili

b) u visini iznosa vjerodostojnih računa izdanih na Grad Ivanić-Grad.

(2) Troškovi iz stavka 1. ovog članka isplaćuju se po održanoj sjednici Gradskog vijeća, odnosno radnog tijela u koje je osoba imenovana.

(3) Osoba kojoj je odobreno korištenje službenog vozila Grada Ivanić-Grada nema pravo na naknadu troškova iz stavka 1. ovog članka.

SLUŽBENO PUTOVANJE

Članak 9.

(1) Službeno putovanje je putovanje radi obavljanja poslova izvan područja Zagrebačke županije za koje se članu Gradskog vijeća i drugoj osobi koju je Gradsko vijeće imenovalo u povjerenstvo, savjet ili drugo tijelo koje osniva Gradsko vijeće mora izdati putni nalog, a koje putovanje nije vezano uz dolazak i odlazak na sjednice Gradskog vijeća, njezinih radnih tijela, povjerenstva, savjeta ili drugih tijela koja osniva Gradsko vijeće.

(2) Članu Gradskog vijeća i drugoj osobi koju je Gradsko vijeće imenovalo u povjerenstvo, savjet ili drugo tijelo koje osniva Gradsko vijeće putni nalog za službeno putovanje u zemlji i inozemstvu odobrava gradonačelnik na prijedlog predsjednika Gradskog vijeća ili osobe koju za to ovlasti.

(3) Osobi iz članka 6. stavka 3. ove odluke putni nalog za službeno putovanje u zemlji i inozemstvu odobrava gradonačelnik.

KORIŠTENJE OSOBNOG VOZILA U SLUŽBENE SVRHE

Članak 10.

(1) Članu Gradskog vijeća i drugoj osobi koju je Gradsko vijeće imenovalo u povjerenstvo, savjet ili drugo tijelo koje osniva Gradsko vijeće iznimno se može odobriti korištenje osobnog vozila u službene svrhe.

(2) Korištenje osobnog vozila u službene svrhe odobrava gradonačelnik u slučaju kada se posao mora obaviti bez odlaganja ili ako do mjesta u koje je osoba upućena nema drugog načina prijevoza u vrijeme kada osoba mora nazočiti u mjestu u koje je upućena, a nisu ispunjeni uvjeti za izdavanje putnog naloga.

(3) Naknada troškova za odobreno korištenje osobnog vozila u službene svrhe isplaćuje u visini i na način određen važećim propisima, pri čemu se udaljenost između mjesta u koje je osoba upućena i mjesta u kojem osoba ima adresu stanovanja utvrđuje prema planeru putovanja Hrvatskog autokluba kao najkraća ruta sa suvremenim kolničkim zastorom (asfaltom) na kojoj se ne plaća cestarina.

(4) Osoba kojoj je odobreno korištenje službenog vozila Grada Ivanić-Grada nema pravo na naknadu troškova iz stavka 3. ovog članka.

ZAVRŠNE ODREDBE

Članak 11.

Na dan stupanja na snagu ove odluke prestaje važiti Odluka o naknadama za obavljanje dužnosti u tijelima Grada Ivanić-Grada (Službeni glasnik, broj 06/10).

Članak 12.

Ova Odluka stupa na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave sukladno posebnom zakonu.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik:

URBROJ:

Ivanić-Grad, Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o naknadama za rad članova Gradskog vijeća i radnih tijela Gradskog vijeća Grada Ivanić-Grada |
| **PRAVNI TEMELJ:** | Na temelju odredbe članka 31. stavka 2., članka 31.a i članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) i članka 35. Statuta Grada Ivanić-Grada (Službeni glasnik, broj 02/14, 01/18, 03/20) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Dana 24. prosinca 2020. godine stupio je na snagu Zakon o izmjenama i dopunama Zakona o lokalnoj i područnoj (regionalnoj) samoupravi (Narodne novine, broj 144/20) kojim je određena obveza jedinica lokalne i područne (regionalne) samouprave da opće akte usklade sa odredbama navedenog Zakona.

Navedenim Zakonom je dodan članak 31.a kojim je određeno da naknada za rad u predstavničkom tijelu i radnim tijelima predstavničkog tijela, a određuje se u neto iznosu po članu predstavničkog tijela tako da ukupna godišnja neto naknada po članu predstavničkog tijela ne smije iznositi više od 10.000,00 kuna za gradove s više od 10.000 do 20.000 stanovnika.

Naknada za predsjednika predstavničkog tijela može se odrediti u iznosu uvećanom za najviše 50%, a za potpredsjednike u iznosu uvećanom za najviše 30% pripadajuće gore navedene naknade.

Dakle, za predsjednika predstavničkog tijela u ukupnom godišnjem neto iznosu do 15.000,00 kuna, a za potpredsjednike predstavničkog tijela u ukupnom godišnjem neto iznosu do 13.000,00 kuna.

Slijedom navedenog, potrebno je donijeti navedenu Odluku o naknadama za rad članova Gradskog vijeća i radnih tijela Gradskog vijeća Grada Ivanić-Grada.